CELEX: 32020R0038
Language: el
Date: 2020-01-16 00:00:00
Title: Εκτελεστικός κανονισμός (ΕΕ) 2020/38 της Επιτροπής της 16ης Ιανουαρίου 2020 για τον καθορισμό τεχνικών λειτουργικών απαιτήσεων για την καταγραφή, τη μορφοποίηση και τη διαβίβαση των πληροφοριών σύμφωνα με τον κανονισμό (ΕΕ) 2017/2403 του Ευρωπαϊκού Κοινοβουλίου και του Συμβουλίου σχετικά με τη βιώσιμη διαχείριση των εξωτερικών αλιευτικών στόλων

17.1.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 13/15
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/38 ΤΗΣ ΕΠΙΤΡΟΠΗΣ
         της 16ης Ιανουαρίου 2020
         για τον καθορισμό τεχνικών λειτουργικών απαιτήσεων για την καταγραφή, τη μορφοποίηση και τη διαβίβαση των πληροφοριών σύμφωνα με τον κανονισμό (ΕΕ) 2017/2403 του Ευρωπαϊκού Κοινοβουλίου και του Συμβουλίου σχετικά με τη βιώσιμη διαχείριση των εξωτερικών αλιευτικών στόλων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (1) (ο «κανονισμός για τη βιώσιμη διαχείριση των εξωτερικών στόλων»), και ιδίως το άρθρο 40 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο «κανονισμός για τη βιώσιμη διαχείριση των εξωτερικών στόλων» προβλέπει την έκδοση εκτελεστικών πράξεων για τον καθορισμό τεχνικών λειτουργικών απαιτήσεων για την καταγραφή, τη μορφοποίηση και τη διαβίβαση των πληροφοριών που αναφέρονται στους τίτλους II, III και IV του εν λόγω κανονισμού.
                  
               
                     (2)
                  
                  
                     Το άρθρο 40 του κανονισμού για τη βιώσιμη διαχείριση των εξωτερικών στόλων ορίζει ότι η ανταλλαγή πληροφοριών που αναφέρεται στους τίτλους II, ΙΙΙ και IV του εν λόγω κανονισμού πραγματοποιείται σε ηλεκτρονική μορφή. Είναι σκόπιμο να καθοριστούν οι απαιτήσεις για την ηλεκτρονική συμπλήρωση και διαβίβαση αυτών των δεδομένων και για τον προσδιορισμό του μορφοτύπου τους, καθώς και για να καθοριστεί η διαδικασία για τυχόν αλλαγές στον μορφότυπο.
                  
               
                     (3)
                  
                  
                     Ο εκτελεστικός κανονισμός (ΕΕ) 2017/218 της Επιτροπής (2) απαιτεί από τα κράτη μέλη να υποβάλλουν στην Επιτροπή πληροφορίες σχετικά με την ιδιοκτησία, τα χαρακτηριστικά σκαφών και εργαλείων και τη δραστηριότητα των αλιευτικών σκαφών της Ένωσης που φέρουν τη σημαία τους. Οι πληροφορίες που είναι διαθέσιμες στην εν λόγω βάση δεδομένων θα πρέπει να χρησιμοποιούνται στην ανταλλαγή πληροφοριών σχετικά με τις άδειες αλιείας, όπως απαιτείται από τον κανονισμό για τη βιώσιμη διαχείριση των εξωτερικών στόλων.
                  
               
                     (4)
                  
                  
                     Οι πληροφορίες που περιλαμβάνονται στην ενωσιακή βάση δεδομένων για τις άδειες αλιείας, η οποία συστάθηκε σύμφωνα με το άρθρο 39 του κανονισμού για τη βιώσιμη διαχείριση των εξωτερικών στόλων, μπορεί να περιέχουν δεδομένα προσωπικού χαρακτήρα, συμπεριλαμβανομένων των στοιχείων αναγνώρισης σκάφους και των ονομάτων και στοιχείων επικοινωνίας των πλοιοκτητών. Η επεξεργασία των εν λόγω δεδομένων προσωπικού χαρακτήρα είναι απαραίτητη για την αποτελεσματική διαχείριση των δεδομένων και την ανταλλαγή πληροφοριών, όπως απαιτείται από τον κανονισμό για τη βιώσιμη διαχείριση των εξωτερικών στόλων. Θα πρέπει να διασφαλίζεται ότι τηρούνται, ανά πάσα στιγμή και σε όλα τα επίπεδα, οι υποχρεώσεις που συνδέονται με την προστασία των δεδομένων προσωπικού χαρακτήρα που ορίζονται στους κανονισμούς (ΕΕ) 2018/1725 (3) και (ΕΕ) 2016/679 (4) του Ευρωπαϊκού Κοινοβουλίου και του Συμβουλίου. Για να διασφαλιστεί η βιώσιμη διαχείριση του εξωτερικού αλιευτικού στόλου και της αλιείας στα ύδατα της ΕΕ από σκάφη που φέρουν σημαία τρίτης χώρας, είναι αναγκαίο να αποθηκεύονται τα δεδομένα για περίοδο 10 ετών. Σε ορισμένες περιπτώσεις, τα δεδομένα θα πρέπει να αποθηκεύονται για περίοδο μεγαλύτερη των 10 ετών.
                  
               
                     (5)
                  
                  
                     Θα πρέπει να δοθεί επαρκής χρόνος στα κράτη μέλη προκειμένου να προσαρμόσουν τα οικεία εθνικά συστήματα στις νέες απαιτήσεις περί δεδομένων που προβλέπονται στον παρόντα κανονισμό.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Αντικείμενο
            Με τον παρόντα κανονισμό καθορίζονται οι τεχνικές λειτουργικές απαιτήσεις για την καταγραφή, τη μορφοποίηση και τη διαβίβαση των πληροφοριών που αναφέρονται στο άρθρο 40 παράγραφος 2 του «κανονισμού για τη βιώσιμη διαχείριση των εξωτερικών στόλων»).
         
         
            Άρθρο 2
            Ορισμοί
            
               1.   Για τον σκοπό του παρόντος κανονισμού, ισχύουν οι ορισμοί που παρατίθενται στο άρθρο 3 του κανονισμού για τη βιώσιμη διαχείριση των εξωτερικών στόλων.
            
            
               2.   Για τους σκοπούς του παρόντος κανονισμού, ισχύουν επίσης οι ακόλουθοι ορισμοί:
               
                           α)
                        
                        
                           «βάση δεδομένων του αλιευτικού στόλου της Ένωσης»: το μητρώο, το οποίο τηρεί η Επιτροπή, που περιέχει πληροφορίες για όλα τα αλιευτικά σκάφη της Ένωσης σύμφωνα με τον εκτελεστικό κανονισμό (ΕΕ) 2017/218 και συμπληρώνεται με πρόσθετα στοιχεία του σκάφους που απαιτούνται κατά την υποβολή αίτησης άδειας αλιείας βάσει του κανονισμού για τη βιώσιμη διαχείριση των εξωτερικών στόλων·
                        
                     
                           β)
                        
                        
                           «ενωσιακή βάση δεδομένων για τις άδειες αλιείας»: η βάση δεδομένων που έχει συσταθεί σύμφωνα με το άρθρο 39 του κανονισμού για τη βιώσιμη διαχείριση των εξωτερικών στόλων, ώστε να εξασφαλίζεται η ανταλλαγή πληροφοριών που αναφέρεται στους τίτλους II και III του εν λόγω κανονισμού.
                        
                     
         
         ΚΕΦΑΛΑΙΟ II
         
            ΠΛΗΡΟΦΟΡΙΕΣ ΠΟΥ ΠΕΡΙΕΧΟΝΤΑΙ ΣΤΗΝ ΕΝΩΣΙΑΚΗ ΒΑΣΗ ΔΕΔΟΜΕΝΩΝ ΓΙΑ ΤΙΣ ΑΔΕΙΕΣ ΑΛΙΕΙΑΣ
         
         
            Άρθρο 3
            Αιτήσεις για τη χορήγηση άδειας
            
               1.   Κατά την υποβολή αιτήσεων για άδειες αλιείας σύμφωνα με το άρθρο 39 παράγραφος 3 του κανονισμού για τη βιώσιμη διαχείριση των εξωτερικών στόλων, τα κράτη μέλη και οι τρίτες χώρες υποβάλλουν μία αίτηση ανά σκάφος, ανά συμφωνία, ανά αλιευτική κατηγορία και ανά περίοδο.
            
            
               2.   Οι πληροφορίες για τα σκάφη που είναι διαθέσιμες στη βάση δεδομένων του αλιευτικού στόλου της Ένωσης χρησιμοποιούνται από την ενωσιακή βάση δεδομένων για τις άδειες αλιείας ώστε να διασφαλίζεται η ανταλλαγή δεδομένων σχετικά με τις άδειες αλιείας, όπως απαιτείται από τον κανονισμό για τη βιώσιμη διαχείριση των εξωτερικών στόλων.
            
         
         
            Άρθρο 4
            Μορφότυπος των ανταλλασσόμενων πληροφοριών
            
               1.   Ο μορφότυπος των ανταλλασσόμενων πληροφοριών μεταξύ κρατών μελών, τρίτων χωρών και της Επιτροπής, σύμφωνα με τα άρθρα 11, 18, 22 και 25 του κανονισμού για τη βιώσιμη διαχείριση των εξωτερικών στόλων, θα είναι το αρχείο διάταξης XML για τον τομέα χορήγησης γενικής ή ειδικής άδειας αλιείας [Fishing License Authorization & Permit (FLAP)], που βασίζεται στο πρότυπο «United Nations Fisheries Language for Universal Exchange (UN/FLUX) P1000-9».
            
            
               2.   Τα πεδία δεδομένων, τα βασικά δομικά στοιχεία και τα καταλλήλως μορφοποιημένα μηνύματα επεκτάσιμης γλώσσας σήμανσης (XML), είναι σύμφωνα με το αρχείο διάταξης XML (XSD) και βασίζονται στις βιβλιοθήκες τυποποίησης του UN/FLUX.
            
            
               3.   Χρησιμοποιούνται τα αρχεία XSD και οι κωδικοί που παρατίθενται στη σελίδα του κεντρικού μητρώου δεδομένων (Master Data Register) στον δικτυακό τόπο της ΓΔ Αλιείας της Ευρωπαϊκής Επιτροπής.
            
            
               4.   Τα κράτη μέλη χρησιμοποιούν το έγγραφο εφαρμογής FLAP, το οποίο είναι διαθέσιμο στον ιστότοπο της ΓΔ Αλιείας της Ευρωπαϊκής Επιτροπής, ώστε να διασφαλίζεται η κοινοποίηση των ορθών μηνυμάτων και η τήρηση των ορθών διαδικασιών όσον αφορά την ενωσιακή βάση δεδομένων για τις άδειες αλιείας.
            
         
         
            Άρθρο 5
            Διαβίβαση μηνυμάτων
            
               1.   Η διαβίβαση μηνυμάτων είναι πλήρως αυτοματοποιημένη και άμεση, με χρήση του επιπέδου μεταφοράς για την ανταλλαγή δεδομένων αλιείας, το οποίο διατίθεται από την Επιτροπή.
            
            
               2.   Ο αποστολέας είναι υπεύθυνος για την κοινοποίηση των μηνυμάτων σύμφωνα με τους συμφωνηθέντες κανόνες επικύρωσης και επαλήθευσης που καθορίζονται στο έγγραφο εφαρμογής FLAP.
            
            
               3.   Ο δέκτης του μηνύματος ενημερώνει τον αποστολέα για την παραλαβή και για τα αποτελέσματα της επικύρωσης και της επαλήθευσης του μηνύματος, διαβιβάζοντας μήνυμα απάντησης.
            
         
         
            Άρθρο 6
            Αλλαγές μορφοτύπων XML και εγγράφων εφαρμογής
            
               1.   Τυχόν τροποποιήσεις στον μορφότυπο του αρχείου διάταξης XML του UN/FLUX FLAP και στο έγγραφο εφαρμογής FLAP αποφασίζονται από τις υπηρεσίες της Επιτροπής σε συνεργασία με τα κράτη μέλη.
            
            
               2.   Οι τροποποιήσεις που αναφέρονται στην παράγραφο 1 δεν τίθενται σε ισχύ πριν από την παρέλευση 6 μηνών ούτε μετά την παρέλευση 18 μηνών από τότε που αποφασίστηκαν. Η χρονική στιγμή αποφασίζεται από τις υπηρεσίες της Επιτροπής σε συνεργασία με τα κράτη μέλη.
            
         
         
            Άρθρο 7
            Δεδομένα προσωπικού χαρακτήρα
            Τα δεδομένα προσωπικού χαρακτήρα που περιλαμβάνονται στην ενωσιακή βάση δεδομένων για τις άδειες αλιείας δεν αποθηκεύονται για περίοδο μεγαλύτερη των 10 ετών, εκτός αν τα εν λόγω δεδομένα προσωπικού χαρακτήρα είναι αναγκαία προκειμένου να καταστεί δυνατή η παρακολούθηση παράβασης, επιθεώρησης, ή δικαστικών ή διοικητικών διαδικασιών. Σε αυτή την περίπτωση, τα εν λόγω προσωπικά δεδομένα μπορούν να αποθηκεύονται για 20 έτη. Σε περίπτωση που δεδομένα προσωπικού χαρακτήρα διατηρούνται για μεγαλύτερο χρονικό διάστημα, καθίστανται ανώνυμα.
         
         ΚΕΦΑΛΑΙΟ III
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 8
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Δεκεμβρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Ιανουαρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 28.12.2017, σ. 81.
         
            (2)  Εκτελεστικός κανονισμός (ΕΕ) 2017/218 της Επιτροπής, της 6ης Φεβρουαρίου 2017, σχετικά με το μητρώο αλιευτικού στόλου της Ένωσης (ΕΕ L 34 της 9.2.2017, σ. 9).
         
            (3)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (4)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).